**MUNCId’OR**

*LARISA BĂLAN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin palma ta deschisă

Curgeau râuri de noroaie,

Săpături adânci și sângerii zăceau,

În încercarea eșuată de dispariție

Printre dunele stâncoase...

Scoarța anilor de schimb

Se simțea în amintirile impregnate

În piele și sub ea, prin vene...

Zgârieturi subțiri și dese,

Traversau cu tocuri ascuțite

Rănile interioare evidente...

Degetele groase tremurau rușinos,

Iar unghiile acopereau

Fragmente desprinse din munca epocilor...

...Dor de oameni cu mâini murdare

Și inimi curate,

Dor de mâini muncite, obosite,

Care nu își plâng durerea,

Dor de oameni... și atât...

.............................................................................

Cele cinci raze de soare prăfuit

S-au întins cu forțe divine

Să cuprindă pentru ultima oară

Alinarea...

Atunci, ea a întrebat:

„Și sufletul? Și el te doare?”